รัฐบาลไทย-ข่าวทำเนียบรัฐบาล-รัฐมนตรีว่าการกระทรวงมหาดไทย มอบนโยบายผู้ว่าราชการจังหวัด 17 จังหวัดภาคกลาง เร่งการขับเคลื่อนนโยบาย เพื่อช่วยเหลือประชาชน
วันศุกร์ที่ 16 พฤศจิกายน 2561
รัฐมนตรีว่าการกระทรวงมหาดไทย มอบนโยบายผู้ว่าราชการจังหวัด 17 จังหวัดภาคกลาง เร่งการขับเคลื่อนนโยบาย เพื่อช่วยเหลือประชาชน
รัฐมนตรีว่าการกระทรวงมหาดไทย มอบนโยบายผู้ว่าราชการจังหวัด 17 จังหวัดภาคกลาง เร่งการขับเคลื่อนนโยบาย เพื่อช่วยเหลือประชาชน
วันนี้ (16 พ.ย 61) เวลา08.30น พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานการประชุมหารือข้อราชการให้กับผู้ว่าราชการจังหวัดภาคกลาง 17 จังหวัด พร้อมด้วย ที่ปรึกษารัฐมนตรีว่าการกระทรวงมหาดไทย เลขานุการรัฐมนตรีว่าการกระทรวงมหาดไทย ปลัดกระทรวงมหาดไทย รองปลัดกระทรวงมหาดไทย และอธิบดีทุกกรมในสังกัด ณ ศาลากลางจังหวัดพระนครศรีอยุธยา
พลเอก อนุพงษ์ฯ กล่าวว่า รัฐบาลและนายกรัฐมนตรีได้กําหนดกรอบทิศทางในการทํางาน ได้แก่ ยุทธศาสตร์ชาติ 20 ปี แผนแม่บท และแผนงานในระดับต่างๆ เพื่อเป็นทิศทางในการทํางาน เพื่อตอบสนองความต้องการของประชาชน และใช้งบประมาณให้เกิดความคุ้มค่าที่สุด จึงขอให้ผู้ว่าฯได้ใช้กรอบยุทธศาสตร์ชาติ 20 ปี แผนแม่บท เป็นแนวทางในการทํางานและกําหนดแผนภาค แผนจังหวัด แผนอําเภอจังหวัดให้สอดรับกัน
จากนั้นได้มอบนโยบายอื่นๆ ที่สําคัญ ดังนี้ การสร้างการรับรู้ให้กับประชาชน เพื่อให้ประชาชนมีความรู้พื้นฐานในการตัดสินใจเรื่องต่างๆ ทั้งนี้ ขอให้ผู้ว่าฯ นําข้อมูลข่าวสาร ข้อเท็จจริงลงไปในระดับพื้นที่ทุกหมู่บ้านทั่วประเทศ ผ่านกลไก เช่น การประชุม หนังสือสั่งการ หอกระจายข่าว line@มหาดไทย และนําไปสร้างการรับรู้ให้กับประชาชนให้ได้
การบริหารจัดการขยะ ปัจจุบันขยะคงค้างในปี 2559 มีจํานวน27.06ล้านตัน รัฐบาลใช้งบประมาณในการจัดการขยะ ขาดดุลกว่า 1 หมื่นล้านบาทต่อปี ดังนั้น จึงต้องบริหารจัดการขยะให้ถูกต้องอย่าปล่อยให้เป็นปัญหาใหญ่ของสังคมต่อไป โดยเริ่มตั้งแต่ ต้นทาง คือ ครัวเรือน ต้องปฏิบัติตามหลัก 3ช หรือ 3Rs คือ ใช้น้อย (Reduce) ใช้ซ้ํา (Reuse) และใช้ใหม่ (Recycle) และการคัดแยกขยะโดยมีองค์กรปกครองส่วนท้องถิ่นเป็นหน่วยงานหลักในการส่งเสริมสนับสนุนให้เกิดการดําเนินการดังกล่าว รวมถึงจัดหาถังขยะแยกประเภทในที่สาธารณะ ส่วนการกําจัดด้วยเทคโนโลยีต้องอาศัยภาคเอกชนซึ่งเป็นผู้เชี่ยวชาญ และเลือกเทคโนโลยีให้เหมาะสม เพื่อกําจัดขยะให้หมดไป จึงขอให้จังหวัดและ [http://อปท.เตรียมการให้พร้อมดําเนินการในเรื่องดังกล่าว]อปท.เตรียมการให้พร้อมดําเนินการในเรื่องดังกล่าว
การจัดระเบียบสังคม ในขณะนี้มีประชาชนได้รับความเดือดร้อนในการจัดระเบียบสังคม เช่น หาบเร่ แผงลอย ขายของชายหาด เป็นต้น รัฐบาลจึงมอบหมายให้กระทรวงมหาดไทยให้ดําเนินการช่วยเหลือประชาชนเหล่านี้ โดยให้ดําเนินการทั่วประเทศ จึงได้ให้ทุกจังหวัดแต่งตั้งอนุกรรมการฯ ขึ้นเพื่อช่วยเหลือประชาชนที่ได้รับความเดือดร้อนจากการจัดระเบียบสังคม โดยมีผู้ว่าฯ เป็นประธาน ทั้งนี้ ให้ผู้ว่าฯ ดําเนินการอย่างรอบคอบ ให้เป็นที่ยอมรับของทุกฝ่าย
การป้องกันและแก้ไขปัญหายาเสพติด ให้ผู้ว่าฯใช้กลไกกอ.รมน.จังหวัดในการอํานวยการ บูรณาการ และขับเคลื่อนการป้องกันและแก้ไขปัญหายาเสพติด โดยการให้ความสําคัญกับการลด supply side คือ บูรณาการกับทหาร ตํารวจ เจ้าหน้าที่ที่เกี่ยวข้องในการป้องกันและปราบปราม และการลดdemand side คือ ให้ใช้กลไกท้องที่ ท้องถิ่น ครอบครัว ชุมชน สถานการศึกษาในการสร้างการรับรู้สร้างเกราะป้องกันให้เยาวชนและประชาชน
จากนั้น พลเอก อนุพงษ์ฯ ได้เน้นย้ําให้ทุกจังหวัดดําเนินการโครงการจิตอาสาพระราชทาน "เราทําความ ดี ด้วยหัวใจ" ตามแนวทางที่กระทรวงมหาดไทยได้ซักซ้อมการปฏิบัติเพื่อให้เกิดความต่อเนื่อง
ในท้ายสุด พลเอก อนุพงษ์ฯ ได้กล่าวขอบคุณและให้กําลังใจผู้ว่าราชการจังหวัดทั้ง 17 จังหวัดในการปฏิบัติตามนโยบายรัฐบาล กระทรวงมหาดไทย และกระทรวงต่างๆ เนื่องจากผู้ว่าฯ ต้องรับผิดชอบงานมากในระดับพื้นที่ เป็นหลักในการบูรณาการงานทุกส่วนราชการในพื้นที่ และกํากับดูแลงานต่างๆให้มีประสิทธิภาพ ดังนั้น จึงขอให้ผู้ว่าฯ ยึดหลักการทํางานตามกฏหมาย ทําให้เกิดความโปร่งใส เป็นธรรม และยึดถือประชาชนเป็นสําคัญ.